ওয়েব ডেস্ক: দায়িত্ব নিতে না নিতেই বিদায়ের প্রস্তুতি? বিজেপি রাজ্য সভাপতি দিলীপ ঘোষ কি পদ খোয়াতে চলেছেন ? গেরুয়া শিবিরের অন্দরেই এনিয়ে এখন জোর জল্পনা। সূত্রের খবর, এবারের ভোটে দলের ফলাফলের ওপরেই নির্ভর করছে দিলীপ ঘোষের ভবিষ্যত্‍।   এসেছিলেন ঝড়ের বেগে। বিদায়ও কি  সেভাবেই হতে চলেছে বিজেপি রাজ্য সভাপতির?  দায়িত্ব নিতে না নিতেই ছুটির ঘণ্টা? দায়িত্ব নেওয়ার পর দলের রাজ্য শিবির সাজিয়েছেন নিজেরমতো করে। এক কোনে ঠাঁই হয়েছে প্রাক্তন সভাপতি রাহুল সিনহার। দিলীপ ব্রিগেডের ওপর ভর করেই এবার এগিয়েছে গেরুয়া শিবিরের ভোট-রণতরী। কিন্তু দায়িত্ব নেওয়ার কয়েকমাসের মধ্যেই বিজেপি রাজ্য সভাপতির বায়োডাটায় যোগ হয়েছে একের পর এক বিতর্কিত ঘটনা। বারবার বিতর্কে জড়িয়েছেন তিনি। সম্প্রতি যাদবপুর কাণ্ডে ছাত্রীদের নিয়ে রাজ্য সভাপতির বিতর্কিত মন্তব্য সেই  আগুনে ঘি ঢেলেছে। দলের ভাবমুর্তি কলুষিত হচ্ছে  এই ধরণের মন্তব্যে। অভিযোগ দলের অন্দরে।  কেন্দ্রীয় নেতৃত্বের কাছে রাজ্য সভাপতির ব্যবহার,দলীয় পক্ষপাতিত্বের অভিযোগে দলের একাংশের একাধিক অভিযোগ জমা পড়েছে। তাঁর বিরুদ্ধেই উঠেছে শিবির বিভাজনের অভিযোগ। সব মিলিয়ে ঘরে বাইরে যথেষ্ট চাপের মুখে বিজেপির রাজ্য সভাপতি দিলীপ ঘোষ।  দলের অন্দরের খবর, ভোটের ফল কতটা বিজেপির দিকে আসে, তার ওপরেই এখন নির্ভর করছে বিজেপি সভাপতির ভবিষ্যত।  ভোটে হারলে  খোয়াতে পারেন রাজ্য  বিজেপি সভাপতির পদ।